b'\n_START_ARTICLE_\nKamen iz Palerma\n_START_PARAGRAPH_\nKamen iz Palerma je eden od sedmih ohranjenih delov  stele, znane kot Kraljevski letopisi  Starega kraljestva starega Egipta, na kateri je seznam egip\xc4\x8danskih kraljev od 1. dinastije (okoli 3150\xe2\x80\x932890 pr. n. \xc5\xa1t.) do prvih vladarjev 5. dinastije (okoli 2392\xe2\x80\x932283 pr. n. \xc5\xa1t.) in navedeni so pomembni dogodki iz vsakega leta njihovega vladanja. Verjetno je bila izdelana v obdobju 5. dinastije. Kamen iz Palerma hranijo v Regionalnem arheolo\xc5\xa1kem muzeju Antonia Salinasa v Palermu, po katerem je dobil svoje ime. _NEWLINE_V preteklosti se je ime v\xc4\x8dasih uporabljalo za vseh sedem ohranjenih fragmentov kraljevskih letopisov, vklju\xc4\x8dno s tistimi v Kairu in Londonu. Fragmente kot celoto so  v\xc4\x8dasih imenovali tudi Kairski letopisni kamen,  Kairski kamen pa samo tiste iz Kaira._NEWLINE_Kraljevski letopisi so verjetno najstarej\xc5\xa1e ohranjeno zgodovinsko besedilo iz starega Egipta in klju\xc4\x8dni vir podatkov za zgodovino Starega kraljestva.\n_START_SECTION_\nOpis\n_START_PARAGRAPH_\nStela, katere del je Kamen iz Palerma, je bila visoka okoli 60 cm in \xc5\xa1iroka okoli 2,1 m. Izdelana je iz trdega kamna, podobnega bazaltu. _NEWLINE_Kamen iz Palerma je nepravilne \xc5\xa1\xc4\x8ditaste oblike. \xc5\xa0irok je 43,5 cm, visok 25 cm in debel 6,5 cm. Na prednji strani je \xc5\xa1est vodoravnih pasov ali seznamov z besedilom v hieroglifih, pisanih  z desne na levo. Na prvem seznamu so imena preddinasti\xc4\x8dnih kraljev Spodnjega Egipta, prepoznavnih po rde\xc4\x8di kroni. Na drugem in naslednjih seznamih so deli kraljevskih letopisov faraonov od 1. do 4. dinastije in klju\xc4\x8dni dogodki iz vsakega leta njihovega vladanja, urejeni po \xc4\x8dasovnem zaporedju. Drugi seznam se za\xc4\x8dne z zadnjim letom vladavine kralja iz 1. dinastije, katerega ime se ni ohranilo. Domneva se, da je bil Narmer ali Aha. Na preostalem delu drugega seznama so vnosi za prvih devet let vladanja njegovega naslednika. Tudi njegovo ime na kamnu manjka, domneva pa se, da je bil ali Aha ali njegov naslednik D\xc5\xbeer. V nadaljevanju besedila na prednji strani kamna so letopisi kraljev do 4. dinastije. _NEWLINE_Na hrbtni strani so dogodki iz vladavin kraljev do Nefereirkareja Kakaia, tretjega vladarja iz 5. dinastije. Iz ohranjenih delov besedila ni razvidno, ali se letopisi nadaljujejo za naslednje dinastije. Ob imenih kraljev so zapisana tudi imena njihovih mater. Omenjeni sta na primer Semerketova mati Betrest (1. dinastija) in Snefrujeva mati  Merensak I. (4. dinastija). _NEWLINE_V kraljevskih letopisih so zapisani tudi vodostaji letnih poplav Nila, poplavne sezone, podrobnosti o praznovanjih, na primer seda, davkih, kipih, gradnjah in vojnah.\n_START_SECTION_\nArheolo\xc5\xa1ka zgodovina\n_START_PARAGRAPH_\nPrvotna lokacija stele ni znana. Neznana so tudi  najdi\xc5\xa1\xc4\x8da njenih fragmentov. Za enega iz Kaira se domneva, da je bil odkrit na arheolo\xc5\xa1kem najdi\xc5\xa1\xc4\x8du v Memfisu, trije kairski fragmenti pa v Srednjem Egiptu. Najdi\xc5\xa1\xc4\x8de Kamna iz Palerma ni znano. _NEWLINE_Kamen iz Palerma je kupil sicilski pravnik Ferdinand Guidano leta 1859. Njegova dru\xc5\xbeina ga je 19. oktobra 1877 podarila palermskemu arheolo\xc5\xa1kemu muzeju, kjer je \xc5\xa1e danes._NEWLINE_V muzeju v Kairu je pet fragmentov kraljevskih letopisov. \xc5\xa0tiri od njih je muzej pridobil v letih 1895 do 1914, petega pa je kupil na trgu starin leta 1963. Majhen fragment letopisov je v Petriejevem muzeju londonskega univerzitetnega kolegija kot del zbirke Flindersa Petrieja. V muzeju je od leta 1914. _NEWLINE_Pomembnost Kamna iz Palerma so odkrili francoski arheologi na obisku muzeja leta 1895. Prvi prevod je leta 1902 objavil Heinrich Sch\xc3\xa4fer.\n_START_SECTION_\nNegotovosti\n_START_PARAGRAPH_\nDatuma nastanka kraljevskih letopisov in Kamna iz Palerma nista znana. Neznano je tudi to, ali je bil napisan naenkrat ali se je besedilo pripisovalo, zato ni znano niti to, ali se je pripisovanje nadaljevalo tudi po 5. dinastiji. Ena od domnev je bila, da so bili letopisi napisani kasneje, morda v 20. dinastiji (747\xe2\x80\x93656 pr. n. \xc5\xa1t.). Iz vsebine je povsem razvidno, da so, tudi \xc4\x8de so bili napisani kasneje, temeljili na izvirniku iz Starega kraljestva._NEWLINE_Mogo\xc4\x8de je celo to, da fragmenti niso deli iste stele, ampak deli ve\xc4\x8d njenih kopij. To velja tudi za fragmente iz Kairskega muzeja, ker njihov izvor ni jasen._NEWLINE_Besedilo je te\xc5\xbeko razvozlati zaradi starosti in zelo razli\xc4\x8dnega stanja besedila. \xc4\x8ce je besedilo kasnej\xc5\xa1a kopija, je mogo\xc4\x8de tudi to, da so prepisovalci v besedilo vnesli kak\xc5\xa1no napako.\n_START_SECTION_\nPomen\n_START_PARAGRAPH_\nKamen iz Palema in drugi fragmenti kraljevskih letopisov so pomemben  vir podatkov za zgodovino Starega kraljestva, zlasti zato, ker vsebujejo imena vladarjev iz prvih petih dinastij, ki drugje niso zapisana._NEWLINE_Seznami egip\xc4\x8danskih kraljev Novega kraljestva, na primer Torinski seznam kraljev (13. stoletje pr. n. \xc5\xa1t.) in Abi\xc5\xa1ki seznam kraljev, napisan med vladavino Setija I. (vladal 1294\xe2\x80\x931279 pr. n. \xc5\xa1t.), kot prvega kralja 1. dinastije omenjajo Menesa (morda Narmerja) in ga povezujejo z zdru\xc5\xbeitvijo Zgornjega in Spodnjega Egipta v eno dr\xc5\xbeavo. Prvi seznam letopisov omenja tudi nekaj preddinasti\xc4\x8dnih vladarjev Zgornjega in Spodnjega Egipta, se pravi iz obdobja pred zdru\xc5\xbeitvijo. Istovetenje teh kraljev z zgodovinskimi osebami ostaja sporno. _NEWLINE_Anti\xc4\x8dni zgodovinar Maneto je imel morda na razpolago podatke, podobne popolnim kraljevskim letopisom, s katerimi je sestavil svojo kronologijo zgodnjih dinastij. Njegova Zgodovina Egipta (Aegyptiaca) je bila  napisana v 3. stoletju pr. n. \xc5\xa1t.  Od ohranjenih seznamov kraljev, napisanih kasneje, je njegovemu seznamu najbolj soroden Torinski seznam.'